b'\n_START_ARTICLE_\nDick Cheney\n_START_SECTION_\n\xc5\xbdivljenje\n_START_PARAGRAPH_\nDick Cheney se je rodil v Lincolnu v Nebraski, odra\xc5\xa1\xc4\x8dal pa je v Wyomingu. Po kon\xc4\x8dani srednji \xc5\xa1oli se je vpisal na univerzo Yale, a tam ni dokon\xc4\x8dal \xc5\xa1tudija. Leta 1965 je diplomiral iz politologije na Univerzi v Wyomingu, leta 1966 pa je na isti univerzi magistriral. Po magisteriju se je vpisal na Univerzi v Wisconsinu vpisal na doktorski \xc5\xa1tudij, ki pa ga ni dokon\xc4\x8dal._NEWLINE_Ko je bil star 14 let, je spoznal Lynne Vincent. Z njo se je poro\xc4\x8dil leta 1964, imata dve h\xc4\x8deri. Lynne Vincent je doktorirala iz britanske knji\xc5\xbeevnosti na Univerzi v Wisconsinu[1]. V \xc4\x8dasu vojne v Vietnamu bi se Dick Cheney moral pridru\xc5\xbeiti vojski, saj je bil med kandidati za nabor. Voja\xc5\xa1kemu naboru se je petkrat izognil in tako nikoli ni slu\xc5\xbeil v ameri\xc5\xa1ki vojski[2]._NEWLINE_Leta 1968 se je iz Wyominga preselil v Washington in si za\xc4\x8del ustvarjati kariero v politiki.\n_START_SECTION_\nPoliti\xc4\x8dna kariera\n_START_PARAGRAPH_\nV \xc4\x8dasu mandata Richarda Nixona je Cheney opravljal pripravni\xc5\xa1tvo pri kongresniku Williamu Steigerju. Leta 1969 se je pridru\xc5\xbeil ekipi republikanskega kongresnika Donalda Rumsfelda in postal njegov posebni pomo\xc4\x8dnik. Ko je Rumsfeld postal ambasador zveze NATO, so ga premestili v Bruselj. Cheney se je za nekaj \xc4\x8dasa umaknil iz politike in se zaposlil v zasebnem sektorju._NEWLINE_Leta 1974 se je vrnil v politiko kot namestnik pomo\xc4\x8dnika predsednika Geralda Forda, leto kasneje pa je bil imenovan za vodjo osebja predsednikovega kabineta. To funkcijo je opravljal dve leti, do leta 1977. Leta 1978 se je za\xc4\x8del prvi od njegovi \xc5\xa1estih mandatov v predstavni\xc5\xa1kem domu ameri\xc5\xa1kega kongresa. Izvoljen je bil kot predstavnik zvezne dr\xc5\xbeave Wyoming. Postal je tudi vodja republikanske poslanske skupine (Republican whip)._NEWLINE_Ko je bil za ameri\xc5\xa1kega predsednika izvoljen George Bush starej\xc5\xa1i, je Cheney v njegovi vladi postal obrambni minister. To funkcijo je opravljal od marca 1989 do januarja 1993. Pod njegovim vodstvom je ameri\xc5\xa1ka vojska izvedla dve veliki voja\xc5\xa1ki posredovanji: napad na Panamo (operacija Just Cause) leta 1989 in operacijo Pu\xc5\xa1\xc4\x8davski vihar (Operation Desert Storm) na Bli\xc5\xbenjem vzhodu leta 1991. \xc4\x8ceprav si je kongres prizadeval pove\xc4\x8dati voja\xc5\xa1ko mo\xc4\x8d ZDA, je Cheney temu nasprotoval in v letih opravljanja svoje funkcije zmanj\xc5\xa1al vojsko in dosegel zni\xc5\xbeanje prora\xc4\x8dunskih sredstev, namenjenih vojski.\n_START_SECTION_\nObdobje v zasebnem sektorju\n_START_PARAGRAPH_\nLeta 1992 se je za nekaj \xc4\x8dasa umaknil iz politike in se posvetil karieri v zasebnem sektorju. Leta 1995 je postal direktor naftne korporacije Halliburton. S Halliburtonom naj bi po nekaterih podatkih zaslu\xc5\xbeil 44 milijonov dolarjev. \xc4\x8ceprav so takrat veljale gospodarske sankcije proti nekaterim dr\xc5\xbeavam na Bli\xc5\xbenjem vzhodu, je Halliburton posloval s temi dr\xc5\xbeavami, a podjetje se je izognilo vsem sankcijam.[1]\n_START_SECTION_\nPodpredsedni\xc5\xa1ka funkcija\n_START_PARAGRAPH_\nLeta 2000 je George W. Bush, takratni republikanski predsedni\xc5\xa1ki kandidat, Cheneya prosil, naj skupaj z njim kandidira na predsedni\xc5\xa1kih volitvah kot kandidat za podpredsednika. Cheney predloga najprej ni sprejel in se je ponudil, da bi iskal primernega kandidata za podpredsednika, ki bi kasneje skupaj z Bushem kandidiral na volitvah, toda kasneje se je odlo\xc4\x8dil, da bo za podpredsednika kandidiral sam. Skupaj z Bushem sta prvi\xc4\x8d zmagala na predsedni\xc5\xa1kih volitvah leta 2000.\n_START_SECTION_\nPrvi mandat\n_START_PARAGRAPH_\nPo 11. septembru 2001 je Cheney \xc5\xbeelel ukrepati in se ma\xc5\xa1\xc4\x8devati za napad. Pomagal je predsedniku Bushu oblikovati strategijo za \xc2\xbbvojno proti terorizmu\xc2\xab in takrat izjavil, da ima ira\xc5\xa1ki re\xc5\xbeim oro\xc5\xbeje za mno\xc5\xbei\xc4\x8dno uni\xc4\x8devanje. Prav tako je ve\xc4\x8dkrat namigoval na to, da naj bi bil takratni ira\xc5\xa1ki predsednik Sadam Husein povezan s teroristi\xc4\x8dno organizacijo Al Kaida. Za te izjave nikoli niso na\xc5\xa1li dokazov, nikoli niso odkrili nobene povezave med ira\xc5\xa1ko vlado in Al Kaido. Kot odgovor na teroristi\xc4\x8dni napad 11. septembra in ker naj bi Sadam Husein predstavljal gro\xc5\xbenjo, so ameri\xc5\xa1ke sile skupaj z zavezniki v zvezi NATO marca 2003 napadle Irak in za\xc4\x8dela se je vojna v Iraku._NEWLINE_Leta 2004 se je iztekel Bushev in Cheneyjev prvi mandat. Skupaj sta ponovno kandidirala in bila ponovno izvoljena.\n_START_SECTION_\nDrugi mandat\n_START_PARAGRAPH_\nV \xc4\x8dasu svojega drugega podpredsedni\xc5\xa1kega mandata je imel Dick Cheney pomembno vlogo pri \xc5\xa1kandalu Enron, ko je bila Busheva vlada obto\xc5\xbeena sodelovanja v nepo\xc5\xa1tenih poslih. Cheney je to zanikal in ko je ameri\xc5\xa1ko Vrhovno sodi\xc5\xa1\xc4\x8de zahtevalo, naj vlada predlo\xc5\xbei dokumente o poslovanju z National Energy Policy Development Group (dr\xc5\xbeavna dru\xc5\xbeba razvoj energetske politike), tega niso storili._NEWLINE_Februarja 2007 je Cheney obiskal Afganistan. Med njegovim obiskom voja\xc5\xa1ke baze v Bagramu je samomorilski napadalec ubil 23 ljudi. Odgovornost za napad so prevzeli talibani in zatrdili, da naj bi bil Cheney glavna tar\xc4\x8da napada._NEWLINE_Danes Dick Cheney velja za enega najbolj vplivnih ameri\xc5\xa1kih politikov.[1] Prizadeval si je za pove\xc4\x8danje pristojnosti predsednika dr\xc5\xbeave in precej pove\xc4\x8dal vlogo podpredsednika pri vodenju dr\xc5\xbeave. Bil je pomemben svetovalec predsednika dr\xc5\xbeave in velikokrat naj bi pri nekaterih odlo\xc4\x8ditvah imel zadnjo besedo. Imel je velik vpliv na predsednika in po njegovih besedah naj bi imel z njim \xc2\xbbposeben dogovor\xc2\xab.[2] Prav tako je priznal, da je bil eden glavnih podpornikov t.i. waterboardinga, oblike mu\xc4\x8denja, ki so jo za zasli\xc5\xa1evanje zapornikov uporabljali v \xc4\x8dasu Busheve administracije.'